  Наталья Тетерина Казаньын радъяськем Финн-угор ӝытэ ог 80 адями люкаськиз. Пумиськонэз Татарстанлэн шоркарысьтыз удмуртъёслэн, поръёслэн но мордваослэн огазеяськонъёссы 26-тӥ толшоре радъязы. Ужрад егитъёслы сӥземын вал ке но, отчы пӧртэм арлыдо муртъёс пыриськизы, шуиз ивортодэтъя «Удмуртия» агентстволы Бигерысь удмуртъёслэн автономизылэн быдэсъясь тӧроез Марина Иванова. Солэн кылъёсызъя, финн-угор ӝытэ йӧслыкъёсын тунсыкъяськись пӧртэм выжы калыкъёс, озьы ик Венгрилэн Казаньысь консульствоысь мадьяръёс вуизы.   Казань милям трос йӧслыко, трос калыкъёс уло. Соослы тунсыко вал. Огшоры адямиос ӧз люкаське, люкаськизы интеллигентной адямиос. Адямиос, кудъёсыз тунсыкъясько улосвылзылэн но карзылэн историеныз но лулчеберетэныз Марина ИвановаСо верамъя, та ӝытэ вань малпам ужпумъёссы быдэсмизы: пыриськисьёсты финн-угор выжыен огъя тодматӥзы, собере котькуд калык аспӧртэмлыкез сярысь нимаз вераз. Со сяна, йӧскалык шудонъёсъя мастер-классъёс ортчизы. Финн-угор пумиськонэ лыктэмъёслэн эктыны но мылкыдзы вал, жаляса верано, дыр ӧз тырмы, шуиз Марина Иванова. Соин ик азьланяз эктонъёсын но мастер-классъёсын та выллем ужрадъёс ортчытъяны малпало. Тодэ вайытом, финн-угор ӝыт Казаньысь удмуртъёслэн, поръёслэн но мордваослэн ӵошен лэсьтэм нырысетӥез бадӟым ужрадзы луиз. Тегъёс: Лулчеберет Казань удмуртъёс финн-угоркалыкъёс Татарстан  